Det er i Stjørdal i Trøndelag at politiet nå har fått nok av ungdommens dårlige oppførsel.

– Vi har flere brannstiftelser, skadeverk, innbrudd og tyveri. Alt er knyttet til et lite geografisk område rundt Stjørdal sentrum. Dette er situasjoner og hendelser vi rett og slett ikke kan ha i samfunnet vårt, sier politioverbetjent hos politiet i Værnesregionen, Svein Erik Gjølmesli.

Politioverbetjent Svein Erik Gjølmesli oppfordrer foreldre til å følge ekstra med ungdommene sine. Foto: Vigdis Wågø-Wares

Mistenker ungdomsgjeng

Politiet har en mistanke om at det er en ungdomsgjeng som utfører hærverket.

Nå ønsker de å ta grep og vil da håndheve politilovens paragraf 13, som sier at politiet kan sende hjem ungdom under 15 år etter klokken 22.

– Da kan vi aktivt gå inn og enten sørge for at ungdommen blir kjørt hjem eller for at foresatte henter dem, sier Gjølmesli til NRK.

– Politiet kan også gjøre samme inngripen for ungdom som antas å være over 15 år, hvis dette er noe vi føler vi bør gjøre, sier Gjølmesli.

I mars ble avløp på et toalett på en videregående skole tettet igjen og vannet ble satt på. Foto: Politiet

Ber foreldre om hjelp

Politiet i Værnesregionen ber også foreldre om hjelp i en video som ble lagt ut på Facebook mandag.

– Vi ber om hjelp fra dere foreldre til å sette rammer og regler rundt ungdommene deres.

Vi er nok litt tydelige på at det er noen foreldre som må gå igjennom foreldrerollen sin, sier Gjølmesli i videoen.

– Politiet bør ikke ha det ansvaret

Oddbjørn Eide sier til NRK at han ville tenkt seg godt om før han sendte ut en femtenåring når han vet det er unger i den alderen som driver og lager bråk for andre.

Bente Beistad er selv forelder, og mener ansvaret bør ligge hos nettopp foreldrene.

– Jeg synes det er helt greit at de gjør slike tiltak, men jeg synes ikke det er politiet som skal ha det ansvaret, det bør være foreldrene, sier hun.

Elevrådsleder ved Halsens ungdomsskole i Stjørdal mener det ikke er sikkert det kun gjelder ungdommer under 15 år.

Elevrådsleder Ingeborg Sollie Hjelsvold mener det er bra politiet tar tak. Foto: Vigdis Wågø-Wares

– Det er jo bra at de tar tak når det skjer så mye. Ting blir ødelagt og tent på, og det blir gjort innbrudd. Men siden det er gjort mange innbrudd på videregående og lignende, så er det ikke sikkert at det bare er folk under femten som utfører hærverkene, sier Ingeborg Sollie Hjelsvold.